續憎蒼蠅
作者：方一夔
朝代：宋

paragraphs: 炎官煽毒日色頳，四海鼎沸遭焚蒸。
吳牛耕罷汗且喘，暫休樹影眠溝堘。
不知蒼蠅名品夥，乘時附勢相欺陵。
其間一種號赤目，巧窺猛攫如饑鷹。
鑽眸噆鼻不可奈，以首溷水澆清澄。
自期擺脫有此計，須臾撲緣如牽繩。
牧兒旁坐少肋力，摑以指掌麾以肱。
更憑草帚時一掃，墜地死者堆斗升。
乾坤蕩蕩産萬類，涵淹惡物吁可憎。
閒從林下看水牯，作詩爲續憎蒼蠅。